CELEX: 62021CN0320
Language: sk
Date: 2021-05-21 00:00:00
Title: Vec C-320/21 P: Odvolanie podané 21. mája 2021: Ryanair DAC proti rozsudku Všeobecného súdu (desiata rozšírená komora) zo 14. apríla 2021 vo veci T-379/20, Ryanair/Komisia (SAS, Švédsko; Covid-19)

30.8.2021   
            
            
               SK
            
            
               Úradný vestník Európskej únie
            
            
               C 349/16
            
         
      Odvolanie podané 21. mája 2021: Ryanair DAC proti rozsudku Všeobecného súdu (desiata rozšírená komora) zo 14. apríla 2021 vo veci T-379/20, Ryanair/Komisia (SAS, Švédsko; Covid-19)
      (Vec C-320/21 P)
      (2021/C 349/20)
      Jazyk konania: angličtina
      
         Účastníci konania
      
      
         Odvolateľka: Ryanair DAC (v zastúpení: E. Vahida a F.-C. Laprévote, advokáti, S. Rating, abogado, I.-G. Metaxas-Maranghidis, dikigoros, a V. Blanc, advokátka)
      
         Ďalší účastníci konania: Európska komisia, Francúzska republika, Švédske kráľovstvo, SAS AB
      
         Návrhy odvolateľky
      
      Odvolateľka navrhuje, aby Súdny dvor:
      
                  —
               
               
                  zrušil napadnutý rozsudok,
               
            
                  —
               
               
                  v súlade s článkami 263 a 264 ZFEÚ rozhodol, že rozhodnutie Komisie C(2020) 2784 final z 24. apríla 2020 o štátnej pomoci SA.57061 (2020/N) – Švédsko – Náhrada škôd spôsobených SAS pandémiou COVID-19 je neplatné a
               
            
                  —
               
               
                  uložil Komisii povinnosť znášať svoje vlastné trovy konania a nahradiť trovy konania vynaložené spoločnosťou Ryanair, a zároveň uložil vedľajším účastníkom prvostupňového konania a (prípadne) tohto odvolacieho konania povinnosť znášať svoje vlastné trovy konania.
               
            
         Odvolacie dôvody a hlavné tvrdenia
      
      Na podporu svojho odvolania odvolateľka uvádza šesť odvolacích dôvodov.
      Prvý odvolací dôvod je založený na tom, že Všeobecný súd sa dopustil nesprávneho právneho posúdenia, keďže zamietol výhradu odvolateľky založenú na tom, že Komisia porušila požiadavku spočívajúcu v tom, že pomoc poskytnutá podľa článku 107 ods. 2 písm. b) ZFEÚ nie je určená na nápravu škody, ktorá vznikla len jednému poškodenému.
      Druhý odvolací dôvod je založený na tom, že Všeobecný súd sa dopustil nesprávneho právneho posúdenia a zjavne skreslil skutkový stav pri uplatnení článku 107 ods. 2 písm. b) ZFEÚ a zásady proporcionality vo vzťahu ku škode, ktorá bola spôsobená spoločnosti SAS AB v dôsledku pandémie COVID-19.
      Tretí odvolací dôvod je založený na tom, že Všeobecný súd sa dopustil nesprávneho právneho posúdenia, keďže zamietol výhradu odvolateľky založenú na nedôvodnom porušení zásady zákazu diskriminácie.
      Štvrtý odvolací dôvod je založený na tom, že Všeobecný súd sa dopustil nesprávneho právneho posúdenia a zjavne skreslil skutkový stav tým, že zamietol výhradu odvolateľky týkajúcu sa porušenia slobody usadiť sa a slobodného poskytovania služieb.
      Piaty odvolací dôvod je založený na tom, že Všeobecný súd sa dopustil nesprávneho právneho posúdenia a zjavne skreslil skutkový stav v súvislosti s tým, že nebolo začaté konanie vo veci formálneho zisťovania.
      Šiesty odvolací dôvod je založený na tom, že Všeobecný súd sa dopustil nesprávneho právneho posúdenia a zjavne skreslil skutkový stav v súvislosti s tým, že bola porušená povinnosť odôvodnenia.